Document ID: 32008R0060

ΚΑΝΟΝΙΣΜΌΣ (ΕΚ) αριθ. 60/2008 ΤΗΣ ΕΠΙΤΡΟΠΉΣ
της 24ης Ιανουαρίου 2008
σχετικά με παρέκκλιση από τον κανονισμό (ΕΚ) αριθ. 327/98 όσον αφορά την κατανομή σε υποπεριόδους, για το έτος 2008, της δασμολογικής ποσόστωσης εισαγωγής λευκασμένου και ημιλευκασμένου ρυζιού
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1095/96 του Συμβουλίου, της 18ης Ιουνίου 1996, περί εφαρμογής των παραχωρήσεων του καταλόγου CXL, καταρτισθέντος κατόπιν των διαπραγματεύσεων του άρθρου XXIV:6 της GATT (1), και ιδίως το άρθρο 1,
τον κανονισμό (ΕΚ) αριθ. 1785/2003 του Συμβουλίου, της 29ης Σεπτεμβρίου 2003, σχετικά με την κοινή οργάνωση αγοράς του ρυζιού (2), και ιδίως το άρθρο 13 παράγραφος 4,
Εκτιμώντας τα ακόλουθα:
(1)
Ο κανονισμός (ΕΚ) αριθ. 327/98 της Επιτροπής, της 10ης Φεβρουαρίου 1998, για το άνοιγμα και τον τρόπο διαχείρισης ορισμένων δασμολογικών ποσοστώσεων εισαγωγής ρυζιού και θραυσμάτων ρυζιού (3) προβλέπει την κατανομή των ποσοστώσεων που αναφέρονται στο άρθρο 1 σε υποπεριόδους ώστε να συνεχιστούν οι εισαγωγές ρυζιού καθ’ όλη τη διάρκεια του έτους.
(2)
Λόγω της διατάραξης στην Κοινότητα της ροής των εισαγωγών ρυζιού καταγωγής Ηνωμένων Πολιτειών της Αμερικής το 2006 και το 2007, μετά την εμφάνιση στην αμερικανική αγορά ρυζιού που είχε μολυνθεί από γενετικώς τροποποιημένο ρύζι το οποίο ονομάζεται «LL RICE 601», η ποσόστωση των 38 721 τόνων λευκασμένου ή ημιλευκασμένου ρυζιού καταγωγής της χώρας αυτής, η οποία αποτελεί τμήμα της συνολικής ποσόστωσης εισαγωγής των 63 000 τόνων λευκασμένου ή ημιλευκασμένου ρυζιού που προβλέπεται στον κανονισμό (ΕΚ) αριθ. 327/98, δεν κατέστη δυνατό να χρησιμοποιηθεί πλήρως το 2007 για τις εισαγωγές ρυζιού καταγωγής των ΗΠΑ.
(3)
Δεδομένου ότι οι Ηνωμένες Πολιτείες της Αμερικής αποτελούν έναν από τους συνήθεις προμηθευτές ρυζιού της Κοινότητας, κρίνεται σκόπιμο να αποκατασταθεί, το συντομότερο δυνατό, η φυσιολογική ροή των εισαγωγών ρυζιού καταγωγής της χώρας αυτής. Προς το σκοπό αυτό, πρέπει να τροποποιηθεί, για το έτος 2008, η κατανομή σε υποπεριόδους της συνολικής ποσόστωσης εισαγωγής λευκασμένου και ημιλευκασμένου ρυζιού των 63 000 τόνων, με την πρόβλεψη συμπληρωματικής υποπεριόδου για το Φεβρουάριο για την ποσόστωση ρυζιού καταγωγής Ηνωμένων Πολιτειών της Αμερικής και, εντός της ποσόστωσης αυτής, κρίνεται σκόπιμο να μεταφερθεί, από τις υποπεριόδους του Απριλίου και του Ιουλίου 2008 σε εκείνη του Φεβρουαρίου 2008, επαρκής ποσότητα για την επίτευξη του ανωτέρω στόχου, χωρίς ωστόσο να διαταραχθούν η κατάσταση της κοινοτικής αγοράς και οι εισαγωγές προέλευσης άλλων χωρών, και εντός του ορίου της συνολικής ετήσιας ποσότητας των 38 721 τόνων που προβλέπεται για την ποσόστωση αυτή.
(4)
Λόγω της προαναφερόμενης διατάραξης των εισαγωγών, ορισμένα πιστοποιητικά εισαγωγής δεν κατέστη δυνατό να χρησιμοποιηθούν το 2007. Συνεπώς, κρίνεται σκόπιμο να μην παρεμποδιστεί η ενδεχόμενη χρησιμοποίησή τους το 2008.
(5)
Ως εκ τούτου, πρέπει να προβλεφθεί παρέκκλιση από τον κανονισμό (ΕΚ) αριθ. 327/98 για το έτος 2008.
(6)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Για το έτος 2008, η ποσότητα των 38 721 τόνων λευκασμένου ή ημιλευκασμένου ρυζιού του κωδικού ΣΟ 1006 30, που υπάγεται στην ποσόστωση με αύξοντα αριθμό 09.4127, καταγωγής Ηνωμένων Πολιτειών της Αμερικής και η οποία περιλαμβάνεται στο στοιχείο α) του παραρτήματος IX του κανονισμού (ΕΚ) αριθ. 327/98, κατανέμεται σύμφωνα με το παράρτημα του παρόντος κανονισμού.
2. Τα πιστοποιητικά εξαγωγής, που αναφέρονται στο άρθρο 3 του κανονισμού (ΕΚ) αριθ. 327/98, τα οποία εκδόθηκαν το 2007 για τις τρίτες χώρες που αναφέρονται στο εν λόγω άρθρο μπορούν να χρησιμοποιηθούν για τις αιτήσεις πιστοποιητικών εισαγωγής που υποβάλλονται για το έτος ποσόστωσης 2008.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 24 Ιανουαρίου 2008.

Labels: 3
17
18